Načelnik Neuma Živko Matuško najavio je u utorak da će građani ove općine za dva tjedna blokirati granične prijelaze između BiH i Republike Hrvatske kako bi upozorili na iznimno otežanu prometnu komunikaciju nakon uspostave schengenskog režima na granicama te je zatražio da se omogući prijelaz na dva malogranična prijelaza kako bi se smanjili problemi mještana.

U pismu koje je uputio vlastima Bosne i Hercegovine, Matuško je upozorio da je zbog uvođenja strožeg režima na granicama Europske unije, odnosno Hrvatske, došlo do problema pri svakodnevnoj komunikaciji. Ističe odlazak djece u školu te kaos koji prijeti kaos za vrijeme turističke sezone.

Zatražio je da se svim građanima Neuma omogući prijelaz granice između BiH i RH na pograničnim prijelazima Radež – Vukov klanac i Duži – Imotica, uz sadašnja dva u Kleku i Zaton Dolu.

"Ako se u sljedećih petnaest dana nadležne institucije ne oglase i ne poduzmu ništa, bit ćemo prisiljeni blokirati prolaz kroz Neum na graničnim prijelazima sa strane BiH kao upozorenje. Prosvjed ćemo najaviti", napisao je Matuško u pismu institucijama vlasti u BiH, koje je dostavljeno i medijima.

Naveo je kako je ulaskom RH u EU iz godine u godinu problem tranzitnog prometa kroz Neum sve izraženiji pa su sve češći prometni čepovi kroz grad Neum kada nastane višesatni prometni kolaps.

"Problem je što su tada u kolapsu i sve gradske službe od hitne pomoći, vatrogasne službe, policije i ostalih. Samo pukom srećom do sada nije bilo slučajeva da zbog prometnog zastoja i nemogućnosti intervencije nisu stradale neke osobe ili nečija imovina", upozorava Matuško.

>> Slovenci upozoravaju: Kolone na granici neće potpuno nestati ni sljedećih mjeseci

>> Velike gužve na granicama sa Slovenijom: promet je i dalje gust uz čekanja, negdje i dva sata...